1 Corintios 15
I Jesucrísto walijnak chiquixol i camnak
1Ix wachalal, cwaj quin c'unsaj chi c'ux i tzij chi xin bij can chiwe che i 'elbal chi sak; cwaj quin bij usuc' chiwe. I tzij-le are i tzij chi xi coj yix, xak c'a are 'o wi wo'or chi lic jiquil i c'ux che. 2Rumal i tzij-le, quix el yix chi sak, xui-ri, we n-qui sach ti u cubibal i c'ux che wach i xin bij, o we xa junwi xi cojo.
3Nabe, i tzij chi xin c'ut chiwe, xak jun ru' i c'ut-tal chwe yin; are iri: i Crísto xcamic tojbal-re i ka mac, pacha i tz'ibtal can ujer cumal i ajbil u tzij i Dios (are c'a maja calax wi i Crísto). 4Xin bij chiwe chi ire xmukic, xak xwalij churox 'ij, lic queje pacha cu bij i tzij chi tz'ibtal canok. 5Xak xin bij chiwe chi xu c'ut rib che i ma Pédro, te'uri xu c'ut chic rib chique i juban u tijoxelab. 6Te'uri xu c'ut rib chique i kachalal, mas che i quiniénto cuc'am quib conojel. Chique ique je q'ui c'a je c'aslic, xui-ri je 'o jujun je camnak chic. 7Te'uri xak xu c'ut rib che i ma Jacóbo, y te'uri chique conojel i apostelab.
8Te'uri, pa q'uisbal re, xak xu c'ut rib chwe yin. Chupam i 'ij-le, in pacha jun noch' n-tz'akat tu 'ij, xak te'et xalaxic. 9Yin, n-ta kas in 'ij pacha qui 'ij i juban apostelab; n-kas ta ca majawic ca bix "apóstol" chwe, man xin 'an ch'o'oj chiquij i je jutak tzobaj re i Dios. 10We 'o jubi' in 'ij, xa are rumal i rutzil u c'ux i Dios chwe. I rutzil u c'ux u yom chwe, n-to' ta xu ya chwe, lic xu rik u chac chwe man yin mas xin chacun chiquiwach i juban apostelab. Xui-ri, n-yin ta xin 'anawic, are i Dios xa 'anawic rumal i rutzil u c'ux chwe. 11N-ta co'ono we are yin quin paxsaj i tzij, o we je are ique quiqui paxsaj, xak jun chi tzij caka paxsaj, xak mísmo are i tzij chi i cojom yix.
I je camnak ca c'un chic sak chiquiwach
12Bay, i tzij chi ka bim can chiwe are iri: chi i Crísto walijnak chic chiquixol i camnak, ¿wuchac 'uri 'o jujun chiwe que tijin chu bixquil chi i camnak n-que walij ta chic? 13We ta katzij chi i camnak n-que walij ta chic, xak n-queje tene xwalij-i i Jesucrísto. 14Ma ta xc'un chic sak chuwach i Jesucrísto, n-tu chac 'uri coj tijin chu paxsaxic u tzijol; xak i u cubibal i c'ux yix, n-tu chac 'uri que'el chiwe. 15We ta queje ile, ni'pa 'uri i ka bim chiwe chirij i Dios, que'elok xa t'orbal tzij, man ka bim chic chiwe chi Dios xu c'unsaj sak chuwach i Crísto. We n-katzij taj chi i camnak ca c'unsax chic sak chiquiwach, xak queje 'uri i Jesucrísto, n-xc'unsax tene sak-i chuwach. 16I camnak, we n-que walij ta chic, xak n-xwalij tene-ri i Crísto. 17Ma ta xwalij i Crísto, i u cubibal i c'ux yix, n-tu chac 'uri que'el chiwe, xak c'o tene i mac-i chiwij. 18We ta queje ile, xak i kachalal chi je camnak chic, xe sachsax tene-ri pa tojbal mac. 19To' ne ka wach yoj-i we ta xa waral chuwach i jyub ta'aj 'o wi i 'utz chi koy'em che i Crísto; lic to' ka wach 'uri chiquiwach conojel i winak.
20Xui-ri, lic katzij chi i Crísto xc'un chic sak chuwach; are ire i nabe xwalijic, 'alijinsabal-re chake chi conojel i camnak que walij na. 21Rumal jun achi xoc li camic chakaxol; xui-ri xak rumal jun achi que walij ni camnak. 22Conojel que camic man 'o re i Adan chique; xak conojel (i je re i Crísto) que c'asi chic man 'o re i Crísto chique. 23N-xak jun taj coj walijic, man nabe xwalij i Crísto; xui-ri are ca c'un chalok, te'uri coj walij yoj chi oj re ire. 24Te'uri pa q'uisbal re, i Crísto cu kajsaj 'uri qui cho'ab conojel ni'pa i je 'o piquiwi i winak, ni'pa i pacha nimak tak 'atol tzij, ni'pa tak i 'o qui cho'ab chi n-ca 'iltaj ta qui wach. Te'uri are tiquinak chic che i qui cho'ab, cu jach i 'atbal tzij pu'ab i ka Kajaw Dios. 25Man i Crísto n-quel ta che u patan chi 'atol tzij c'a cu rik ni 'ij we xkajsax ni qui cho'ab conojel i je aj ch'o'oj chirij. 26I q'uisbal-re chique chi ca sachsax ni u wach, are i camic. 27Man i Dios, 'is ronojel cu ya na pu'ab i Crísto; queje ile tz'ibtal can chupam i wuj re i Dios; xui-ri are cu bij chi 'is ronojel cu ya pu'ab, n-cu bij taj chi Dios mísmo coc pu'ab i Crísto, man are i Dios are yawnak ronojel che i Crísto. 28I Crísto, are cu rik i 'ij chi are 'is 'o chic pu'ab, te'uri ire, chi u C'ojol i Dios, cu jach rib pu'ab u Kajaw, man are ire yawnak ronojel pu'ab u C'ojol. Te'uri i Dios ca q'uiji puwi ronojel i ni'pa i 'olic.
29'O jujun quiqui tz'onoj ca kajsax ya piquiwi, tobal-que i je camnak chic quiqui bij ique. Bay, we xak quiqui bij chi n-que walij ta chic i camnak, ¿wuchac 'ut queje quiqui 'an ile? I camnak, we n-ca c'un ta chic sak chiquiwach, ¿wuchac 'ut quiqui tz'onoj u kajsaxic ya piquiwi piqui q'uexel i camnak?
30We n-katzij taj chi que walij chic i camnak, yoj n-tu chac ne-ri we caka ya kib pa camic chu bixquil i tzij-le. 31Ix wachalal, 'ij 'ij in 'o chuwach i camic. Lic katzij ile, xak jun ru' lic katzij chi nim in quicotemal iwumal yix chi ix re chic i Kajwal Jesucrísto. 32We tene n-katzij taj chi coj walij chic, ¿wach u chac 'uri xin tij uyej pa Efeso, pacha jun achi ca tijin chi ch'o'oj cu' itzel chicop? We tene n-katzij taj chi coj walij chic, to' quin 'an ne we-ri pacha quiqui bij i winak: "Choj wa'ok, choj 'abarok, man chwek ya oj camnak chic," que cha.
33Mi ya chique quix qui t'oro, mokxa que'elok pacha cu bij jun tzij: "Jun 'utz laj winak, we que rachi'ilaj i ne te 'utz, cu sach 'uri u 'onquil i 'utz," ca bixic. 34Chi jicba i nojbal; chi mayij i quix macunic, man je 'o jujun chiwe yix n-queta'am ti Dios; quin bij ile chiwe, yabal re i q'uix, suc'bal iwe.
Are coj walij tan chic, i ka ch'acul n-cu maj taj pacha i re wo'or
35Mok 'o jujun chiwe que binic, ¿wach u c'unic tan chic sak chiquiwach i camnak? ¿Wach ca tzun tan chic i qui ch'acul? mok que cha. 36Ile xa tont laj tzij quiqui bij. Iweta'am yix, jun ija, are ca tiquic, ca muk na, te'uri ca po' tan chic y ca c'asi chic. 37N-are ti queycak chic ca tiquic, xa are i ral ija ca tiquic; queje i aros+ ile, xak queje i juban chic ija. 38I Dios co'on panok, che i ija-le, co'on queycak che pacha u ch'obom ire; co'on che chi qui jujunal pacha ca majaw chique. 39Ni'pa i ch'aculaj, n-xak ta jun ca tzunic; i qui ch'acul i winak, winak que tzunic; i qui ch'acul i chicop, chicop que tzunic; xak queje i tz'iquin, xak queje i car, junwi que tzunic. 40'O i ch'aculaj aj chicaj, xak 'o i ch'aculaj aj chuwach i jyub ta'aj. Xui-ri, i qui chomal i je aj chicaj, n-xak ta jun ru' i ka chomal yoj oj aj pulew. 41Xak i u chomal i 'ij, n-xak ta jun ru' i u chomal i ic', xak queje i ch'umil, n-xak ta jun ru' u chomal i 'ij, i ic'. Xak queje tak i ch'umil, n-xak ta jun i qui chomal chiquiwach. 42Xak queje co'on i ka ch'acul ile are ca walij tan chic. Ni'pa i muktalic, ile ca 'ayic; xui-ri are ca c'unsax sak chuwach, i ch'aculaj-le junwi chic, n-ca cam ta chic. 43Wach i muktalic, n-tu 'ij, xui-ri we xc'unsax sak chuwach, i ch'aculaj-le lic nim u chomal. Wach i muktalic, n-tu cho'ab, xui-ri we xc'unsax sak chuwach, lic 'o ni u cho'ab. 44Wach i muktalic, to' ka ch'acul re waral; we xc'un sak chuwach, are chic i ka ch'acul aj chicaj. 'O i ka ch'acul to' re u wach i jyub ta'aj, xak 'o i ka ch'acul re aj chicaj.
45Keta'am ile, man i tzij chi tz'ibtal chupam u wuj i Dios cu bij: "I Adan, chi nabe achi, xya' u c'aslemal che u ch'acul," queje ile cu bij+ . Xui-ri, i Crísto chi q'uisbal Adan caka bij che, are ire are ca yaw i sakil c'aslemal. 46Chi caka ta wi, i nabe ka ch'acul, xa re u wach i jyub ta'aj; te'uri ca ya' i ka ch'acul re i chicaj. 47I nabe achi, yijbam che ulew, ire xa re u wach i jyub ta'aj; i ucab achi, chi are i Jesucrísto, ire aj chicaj. 48I ka ch'acul re u wach i jyub ta'aj, xak jun u 'anic pacha i u ch'acul i achi chi 'antal che ulew; xak i ka ch'acul aj chicaj queje pacha re i jun chi c'un-nak chicaj. 49Wo'or coj majaw ru' i achi 'antal che ulew; xak co'on panok coj majaw ru' i achi aj chicaj.
50Ix wachalal, are i quin bij-i are iri: i ka ch'acul chi to' bak, to' ti', n-coc ta chila chicaj ru' i Dios. N-coc taj, man ni'pa tak i n-ca najtin taj, n-ta re che ile chi n-tu q'uisic. 51Chitape', quin 'alijinsaj na jun tzij chiwe chi ujer uwam u wach. Are iri: n-konojel taj coj cam na, xui-ri konojel ca jalwachix ni ka ch'acul. 52Juntir co'on ile chake, are ca ch'aw i trompet re i q'uisbal 'ij; xa juntir pacha u 'onquil jumutz'aj ka ba'wach, queje co'on ka jalwachixic ile. Are ca ch'aw ni trompet, ni'pa i je camnak, ca c'un sak chiquiwach, y yoj, chi ni'pa i oj c'aslic, ca jalwachix ni ka ch'acul. 53Ronojel i 'o chake chi n-cu ch'ij ta naj, 'o u chac ca jalwachix na ru' ile chi n-ca q'uis taj. I ka ch'acul chi to' ca camic, 'o u chac ca jalwachix na ru' i ch'aculaj chi n-ca cam taj. 54Ni'pa i 'o chake chi to' ca 'ayic, ca jalwachix na che ile chi n-ca 'ay ta chic; i ka ch'acul chi to' ca camic, ca jalwachix na che i n-ca cam ta chic. Are cakil ile, caketamaj chi n-ta chic camic; que'elok pacha cu bij u wuj i Dios: "I camic ya chuptal chic; ya xkajsax u cho'ab." 55(Que'elok pacha caka bij queje iri che i camic): "Yet, at ma Camic, ¡ya n-ta chic pa'ab ca 'an c'ax chake! Yet, at ma Pantion, xa ch'ob yet cat tiqui na chake, péro n-xat tiqui taj," coj cha na che. 56Queje ile que'el chake, man we n-ta chic ka mac chikij, n-coj canaj ta can 'uri che i camic. I macunic, n-ta chic u cho'ab pakawi man oj 'o chic pu'ab i Jesucrísto, oj n-ta chic pu'ab i ujer 'atbal tzij. 57C'amori che i Dios, man rumal i xo'on i Kajwal Jesucrísto, i Dios u yom chake chi coj tiqui na che i u cho'ab i camic.
58Rumal-i, ix wachalal chi quix waj, lic chi jicba i c'ux; co chix tac'alok. Chi cowij mas u 'onquil i u chac i Kajwal. Iweta'am yix, 'utz que'el i chac-le chi quix tijin chu 'anic junam ru' i Kajwal.